-----------------------------------------------------------------------
  3. การประกอบธุรกิจของแต่ละสายผลิตภัณฑ์

  -----------------------------------------------------------------------

3.1 ลักษณะผลิตภัณฑ์และการให้บริการ

3.1.1 แผ่นเหล็กเคลือบขึ้นลอน

บริษัท สตีล อินเตอร์เทค จำกัด (มหาชน)
ประกอบธุรกิจผลิตและจัดจำหน่ายผลิตภัณฑ์ชิ้นส่วนวัสดุก่อสร้างประเภทแผ่นเหล็กเคลือบขึ้นลอน
(Roll Forming Metal Sheet) ซึ่งนำมาใช้เป็นวัสดุมุงหลังคาเป็นส่วนใหญ่
โดยรูปแบบลอนหลังคาที่บริษัทผลิตและจำหน่ายมีดังนี้

+--------+-----------------------+------------------------------------+
| รุ่น     | รูปแบบลอน              | ขนาด (มิลลิเมตร)                     |
+========+=======================+====================================+
| LOCK   | []                    | []                                 |
| RIB    |                       |                                    |
| V-680  |                       |                                    |
| BLH    |                       |                                    |
+--------+-----------------------+------------------------------------+
| SAFE   | []                    | []                                 |
| RIB    |                       |                                    |
|        |                       |                                    |
| S-720  |                       |                                    |
| B,     |                       |                                    |
|        |                       |                                    |
| S-720  |                       |                                    |
| BH     |                       |                                    |
+--------+-----------------------+------------------------------------+
| ECON   | []                    | []                                 |
| RIB    |                       |                                    |
|        |                       |                                    |
| E-760  |                       |                                    |
| B      |                       |                                    |
+--------+-----------------------+------------------------------------+
| ROLL   | []                    | []                                 |
| RIB    |                       |                                    |
|        |                       |                                    |
| V      |                       |                                    |
| -750BL |                       |                                    |
+--------+-----------------------+------------------------------------+

นอกจากลอนหลังคาทั้ง 4 รูปแบบซึ่งบริษัทผลิตได้เองแล้ว
บริษัทยังสามารถจัดหาลอนหลังคารูปแบบอื่นๆ
โดยใช้วิธีการเช่าเครื่องจักรจากผู้ผลิตรายอื่นที่มีการประกอบธุรกิจแบบเดียวกันหลายราย
ซึ่งเป็นพันธมิตรทางธุรกิจของบริษัท
อย่างไรก็ตามบริษัทมิได้มีการผลิตลอนหลังคารูปแบบอื่นอย่างสม่ำเสมอ
โดยจะพิจารณาผลิตเมื่อปริมาณการสั่งซื้อของลูกค้าและราคาขายคุ้มค่ากับค่าใช้จ่ายในการจัดหาเครื่องจักรและค่าดำเนินการของบริษัท

แผ่นเหล็กเคลือบขึ้นลอน นอกจากใช้เป็นวัสดุมุงหลังคาแล้วยังสามารถใช้ประกอบเป็นฝาผนัง
หรือใช้เป็นส่วนประกอบอื่นๆ ของตัวอาคารได้ เช่น ฝ้า กันสาด รั้ว บานเกล็ดระบายอากาศ
เป็นต้น ซึ่งบริษัทผลิตหลากหลายขนาดและรูปแบบเพื่อสนองต่อความต้องการของลูกค้า

แผ่นเหล็กเคลือบขึ้นลอนที่เป็นผลิตภัณฑ์ของบริษัท มีคุณสมบัติกันน้ำรั่วซึม
ทนความร้อนเหมาะกับสภาวะอากาศในประเทศไทย สะท้อนแสงและความร้อนได้ดี
ทำให้ภายในตัวอาคารมีอุณหภูมิต่ำกว่าอาคารที่ใช้กระเบื้องมุงหลังคา
อีกทั้งยังใช้ได้ในสภาพแวดล้อมที่มีการกัดกร่อนรุนแรงเนื่องจากมีความต้านทานต่อการกัดกร่อนของสนิม
และยังมีน้ำหนักเบา ใช้โครงสร้างที่รองรับน้อยลง
จึงทำให้ประหยัดค่าโครงสร้างและติดตั้งได้รวดเร็ว
รูปทรงของแผ่นเหล็กเคลือบขึ้นลอนนี้สามารถดัดให้โค้งคว่ำหรือหงายได้อย่างอิสระ
ทำให้เกิดการออกแบบที่หลากหลาย เพิ่มความสวยงามให้แก่อาคาร โดยมีอายุการใช้งานยาวนาน
รับประกันสูงสุด 30 ปี ซึ่งยาวนานกว่าแผ่นเหล็กเคลือบสังกะสีธรรมดาถึง 4 เท่า

3.1.2 แปเหล็กกล้ากำลังสูง (High Strength Purlins)

นอกจากแผ่นเหล็กเคลือบขึ้นลอน (Roll Forming Metal Sheet)
ซึ่งบริษัทผลิตและจัดจำหน่ายแล้ว ในปี 2549
บริษัทได้พัฒนาสายการผลิตผลิตภัณฑ์แปเหล็กกล้ากำลังสูงตัว “C” และ “Z”
ผลิตโดยการขึ้นรูปจากแผ่นเหล็กกล้ากำลังสูง (G450) ที่เคลือบกันสนิมด้วยสังกะสี
แปทั้งสองชนิดเหมาะสำหรับใช้ในงานโครงสร้างเหล็กรับหลังคา หรือโครงเคร่ารับผนังอาคาร
เน้นวัสดุน้ำหนักเบากว่าแปเหล็กดำที่มีจำหน่ายทั่วไป ติดตั้งรวดเร็ว โดยใช้ระบบน็อตสกรู

  -----------------------------------------------------------------------
  แป        รูปแบบแป                  
  --------- ------------------------ ------------------------------------
  ตัว C      []                       []

  ตัว Z      []                       []
  -----------------------------------------------------------------------

ผลิตภัณฑ์แผ่นเหล็กเคลือบขึ้นลอน และแปเหล็กกล้ากำลังสูงตัว “C” และ “Z” นี้
บริษัทจัดจำหน่ายภายใต้เครื่องหมายการค้า “ROLLFORM” ซึ่งบริษัทเป็นผู้พัฒนาขึ้นเอง
ร่วมกับการใช้ตราสินค้า “Steel Supplied by BlusScope Steel” ของ บลูสโคป สตีล
ซึ่งเป็นผู้จัดจำหน่ายวัตถุดิบให้กับบริษัท เพื่อให้ผู้บริโภคตระหนักถึงตราสินค้าของบริษัท
ควบคู่ไปกับความมั่นใจถึงวัตถุดิบที่มีคุณภาพสม่ำเสมอและได้มาตรฐานระดับโลก

ชนิดและคุณสมบัติของแผ่นเหล็กเคลือบขึ้นลอน

ลูกค้าของบริษัทสามารถเลือกแผ่นเหล็กเคลือบขึ้นลอนที่ทำจากวัสดุที่ต่างกันได้
โดยวัสดุแต่ละชนิดจะมีความทนทานและการรับประกันที่แตกต่างกัน ซึ่งวัสดุดังกล่าวแบ่งออกได้เป็น 2
ประเภทคือ

1)  แผ่นเหล็กชนิดไม่เคลือบสี

ทำจากแผ่นเหล็กกล้าเคลือบทับด้วยสารผสมระหว่างอลูมิเนียมร้อยละ 55 สังกะสีร้อยละ 43.5
และซิลิคอนร้อยละ 1.5 (Zincalume)
โดยอลูมิเนียมช่วยเป็นเกราะป้องกันการกัดกร่อนที่เกิดจากการทำปฏิกิริยาระหว่างอากาศกับตัวเนื้อเหล็ก
ส่วนสังกะสีช่วยป้องกันการกัดกร่อนบริเวณขอบตัดและรอยขีดข่วน
ทำให้แผ่นเหล็กดังกล่าวมีความทนทานเหนือกว่าเหล็กเคลือบสังกะสีโดยทั่วไป

ภาพแสดงชั้นเคลือบของแผ่นเหล็กชนิดไม่เคลือบสี

[]

ตารางแสดงแผ่นเหล็กชนิดไม่เคลือบสีรุ่นต่างๆ

  --------------------- -------------------- ----------------------------
  กลุ่มของวัสดุ             ปริมาณการเคลือบขั้นต่ำ    การรับประกัน
                        (กรัมต่อตารางเมตร)     

  Zacs RW 70            70                   รับประกันการกัดกร่อน 5 ปี

  Zacs RW 100           100                  รับประกันการกัดกร่อน 10 ปี

  ZINCALUME^()         150                  รับประกันการกัดกร่อน 20 ปี
  --------------------- -------------------- ----------------------------

2)  แผ่นเหล็กชนิดเคลือบสี

ทำจากแผ่นเหล็กชนิดไม่เคลือบสี
นำมาเคลือบด้วยสารปรับสภาพพื้นผิวซึ่งทำหน้าที่เพิ่มการยึดเกาะระหว่างเหล็กและสีที่นำมาเคลือบทับเพื่อกันการหลุดร่อนและการแตกเป็นแผ่นๆ
จากนั้นรองพื้นด้วยสีผสมสารยับยั้งการกัดกร่อน แล้วเคลือบทับด้วยสีคุณภาพสูง
จึงทำให้แผ่นเหล็กชนิดเคลือบสีนี้มีความทนทานต่อการกัดกร่อนสูงกว่าแผ่นเหล็กชนิดไม่เคลือบสี
ลูกค้าสามารถเลือกสีได้ตามความต้องการถึง 12 สี

ภาพแสดงชั้นเคลือบของแผ่นเหล็กชนิดเคลือบสี

[]

  หมายเหตุ : สำหรับ Clean COLORBOND^() จะมีชั้นของสีเคลือบ Polyester
  เคลือบด้านหลังเพิ่มอีก 1 ชั้น เพื่อเสริมความคงทน และความสวยงาม

ตารางแสดงแผ่นเหล็กชนิดเคลือบสีรุ่นต่างๆ

+------------------+---------------------+----------------------------+
| กลุ่มของวัสดุ        | เหล็กเคลือบชั้นใน       | การรับประกัน                 |
+==================+=====================+============================+
| P-Zacs SC 70     | Zacs RW 70          | รับประกันการกัดกร่อน 10 ปี      |
+------------------+---------------------+----------------------------+
| P-Zacs RW 100    | Zacs RW 100         | รับประกันการกัดกร่อน 20 ปี      |
+------------------+---------------------+----------------------------+
| Clean            | ZINCALUME^()       | รับประกันการกัดกร่อน 30 ปี      |
| COLORBOND^()    |                     |                            |
|                  |                     | รับประกันการหลุดลอก ซีดจางและ  |
|                  |                     | การแตกเป็นแผ่นของสี 10 ปี      |
|                  |                     |                            |
|                  |                     | รับประกันฝุ่นไม่เกาะ 5 ปี        |
+------------------+---------------------+----------------------------+

3.1.3 ผลิตภัณฑ์อื่นๆ

บริษัทจัดจำหน่ายผลิตภัณฑ์อื่นๆที่เกี่ยวข้องกับหลังคาและฝาผนัง
วัตถุประสงค์หลักเพื่อเป็นผลิตภัณฑ์เสริมกับผลิตภัณฑ์หลักที่บริษัทเป็นผู้ผลิต
เพื่อให้การตอบสนองความต้องการของลูกค้ามีความครบวงจรมากยิ่งขึ้น

1)  หลังคาโปร่งแสง

บริษัทเป็นผู้จัดจำหน่ายหลังคาโปร่งแสง SKYLIGHT
สำหรับอาคารที่ต้องการแสงธรรมชาติเข้าสู่อาคาร
ซึ่งบริษัทจัดจำหน่ายหลังคาโปร่งแสงทั้งสำหรับอาคารทั่วไปและอาคารปรับอากาศ

2)  อุปกรณ์ประกอบ

เพื่อการจัดจำหน่ายที่ครบวงจร
บริษัทยังเป็นผู้จัดจำหน่ายอุปกรณ์ประกอบการติดตั้งหลังคาและฝาผนังต่างๆ เช่น ฉนวนกันความร้อน
สกรู เป็นต้น ซึ่งมีความเหมาะกับลักษณะการใช้งานกับผลิตภัณฑ์ของบริษัท

3)  ระบบโครงสร้างสำเร็จรูป (PEB)

บริษัทเป็นตัวแทนจำหน่ายระบบโครงสร้างเหล็กสำเร็จรูป (PEB)
ซึ่งเป็นนวัตกรรมล่าสุดที่ออกแบบโดยวิศวกรมืออาชีพที่มีประสบการณ์สูงตามรูปแบบที่ลูกค้าต้องการภายใต้มาตรฐานการออกแบบสากล
จัดส่งเป็นชุดถึงสถานที่ก่อสร้าง
ซึ่งแต่ละชิ้นส่วนของโครงสร้างถูกออกแบบให้ทำการยึดต่อด้วยระบบสลักเกลียวและน็อต

บริษัทมีการให้บริการติดตั้งสำหรับผลิตภัณฑ์ทุกประเภทที่บริษัทผลิตและจัดจำหน่ายทั่วประเทศ
โดยใช้วิธีการจ้างผู้รับเหมาช่วง
โดยมีเจ้าหน้าที่ฝ่ายวิศวกรรมของบริษัทเป็นผู้ควบคุมคุณภาพการติดตั้งโดยรวม
ปัจจุบันบริษัทมีผู้รับเหมาช่วงที่ผ่านการประเมินและคัดเลือกแล้วทั้งหมด 17 ราย ทั้งนี้
หากเกิดความล่าช้าหรือความเสียหายในการติดตั้งผู้รับเหมาช่วงจะเป็นผู้รับผิดชอบค่าใช้จ่ายทั้งหมดที่เกิดขึ้น
และมีการรับประกันงานที่ติดตั้งให้กับบริษัทเป็นเวลา 1 ปี

3.2 การตลาดและภาวะการแข่งขัน

3.2.1 กลยุทธ์ทางการตลาด

กลยุทธ์การสร้างความแตกต่าง

บริษัทซึ่งเป็นผู้ผลิต จัดจำหน่าย
และให้บริการติดตั้งวัสดุมุงหลังคาและผนังประเภทแผ่นเหล็กเคลือบสังกะสีผสมอลูมิเนียมขึ้นรูปลอน
ทั้งชนิดเคลือบสีและไม่เคลือบสี
ซึ่งจัดอยู่ในตลาดอุตสาหกรรมที่มีการแข่งขันค่อนข้างสูงในรูปแบบการแข่งขันต่างๆ กัน
บริษัทเป็นผู้ประกอบการซึ่งเป็นทั้งผู้ผลิตและจัดจำหน่ายผลิตภัณฑ์ภายใต้ตราสินค้า “ROLLFORM”
ของบริษัทเองได้ใช้กลยุทธ์การสร้างความแตกต่าง
และสร้างภาพลักษณ์ของสินค้าและองค์กรโดยชูตราสินค้า “ROLLFORM”
ในการนำเสนอสินค้าและบริการ ซึ่งเป็นส่วนสำคัญในการสร้างมูลค่าเพิ่ม
และความน่าเชื่อถือในการแข่งขัน กอปรกับการได้รับอนุมัติจาก บริษัท บลูสโคปสตีล จำกัด
ให้ใช้ตราสินค้าของบริษัทผู้จัดจำหน่ายวัตถุดิบ “Steel Supplied by BlueScope Steel”
เพิ่มความมั่นใจให้กับลูกค้าว่าผลิตภัณฑ์ “ROLLFORM” ของบริษัทผลิตจากวัสดุที่ได้มาตรฐานสากล
อันเป็นหนึ่งในกลยุทธ์การตลาดของบริษัท

กลยุทธ์การสร้างเครือข่ายการจัดจำหน่าย

บริษัทเน้นทำการตลาดโดยการกระจายสินค้าผ่านเครือข่ายตัวแทนจำหน่าย (Dealer)
จากเดิมที่บริษัทมีตัวแทนจำหน่ายเพียง 19 ราย ในปี 2548
บริษัทได้พัฒนาเครือข่ายตัวแทนจำหน่ายมากขึ้นเป็นทวีคูณ ซึ่งปัจจุบันบริษัทมีตัวแทนจำหน่ายกว่า 30
ราย ครอบคลุมตลาดทั้งในกรุงเทพมหานคร ปริมณฑล ตลอดจนตลาดตามภูมิภาคอื่นๆ
ทำให้สินค้าของบริษัทเข้าถึงผู้บริโภคในภูมิภาคได้อย่างทั่วถึง
มีผลให้ยอดจำหน่ายผ่านเครือข่ายตัวแทนจำหน่ายเป็นสัดส่วนกว่า 40% ของยอดจำหน่ายทั้งหมด ในปี
2549 และยังคงเน้นช่องทางการจำหน่ายผ่านตัวแทนจำหน่ายเพิ่มขึ้น ซึ่งมีสัดส่วนมากกว่า 70%
ของยอดจำหน่ายทั้งหมดในปี 2550 แม้ว่าสัดส่วนในปี 2551จะอยู่เพียงประมาณ 60%
แต่ก็ยังเป็นลูกค้าหลักๆ เช่นเดิม
อีกทั้งบริษัทยังได้รับข้อมูลความเคลื่อนไหวทางการตลาดผ่านเครือข่ายตัวแทนจำหน่ายอย่างต่อเนื่อง
นับว่าเป็นอีกหนึ่งกลยุทธ์ทางการตลาดที่บริษัทได้พัฒนามาอย่างต่อเนื่อง

กลยุทธ์การนำเสนอสินค้าและบริการในรูปแบบ Solution Provider

บริษัทเน้นการทำตลาดในภาพกว้างมากขึ้น พร้อมกับการนำเสนอผลิตภัณฑ์ใหม่ๆ
ที่เกี่ยวเนื่องกันควบคู่กันไปด้วย ในปี 2549 ที่ผ่านมา บริษัทได้พัฒนาและแนะนำสู่ตลาดผลิตภัณฑ์ใหม่
คือ แปเหล็กกล้ากำลังสูง ตัว “C” และ “Z” ผลิตจากเหล็กกล้ากำลังสูง G450
ที่เคลือบกันสนิมด้วยสังกะสี มีจุดเด่นคือเป็นแปน้ำหนักเบา ติดตั้งรวดเร็ว เพิ่มขีดความสามารถ
และสอดคล้องกับนโยบายบริษัทในอันที่จะนำเสนอสินค้าและบริการของบริษัทในรูปแบบ Solution
Provider

นอกจากผลิตภัณฑ์แปเหล็กกล้ากำลังสูง ตัว “C” และ “Z” แล้ว บริษัทยังได้พัฒนารูปลอนใหม่ คือ
รูปลอนทรงสูง (High Rib) ซึ่งเป็นรูปลอนที่เป็นที่นิยมในกลุ่มโรงงานอุตสาหกรรมญี่ปุ่น
ซึ่งจะเปิดมิติใหม่ให้บริษัท มีความสามารถในการแข่งขันในตลาดโรงงานอุตสาหกรรมญี่ปุ่น
เนื่องจากบริษัทเชื่อว่าบริษัทสามารถนำเสนอผลิตภัณฑ์ ณ ระดับราคาที่แข่งขันได้
อันจะทำให้บริษัทสามารถขยายฐานลูกค้าได้มากขึ้นจากกลุ่มลูกค้าโรงงานอุตสาหกรรมญี่ปุ่นที่ดำเนินธุรกิจอยู่ในประเทศไทยด้วยแผ่นหลังคาเหล็กเคลือบขึ้นรูปลอนทรงสูง

กลยุทธ์ความรวดเร็วในการให้บริการ

บริษัทมุ่งเน้นความรวดเร็วในการติดตั้งและส่งมอบผลิตภัณฑ์
ซึ่งโดยปกติสำหรับผลิตภัณฑ์แผ่นหลังคาเหล็กไม่เคลือบสีที่บริษัทเป็นผู้ผลิตและติดตั้งสามารถส่งมอบได้ภายในเวลาไม่เกิน
15 วันหลังจากได้รับคำสั่งซื้อ
และหากมีความจำเป็นบริษัทสามารถจัดการการผลิตเพื่อตอบสนองความต้องการที่เร่งด่วนของลูกค้า
บริษัทมุ่งเน้นการบริการที่สร้างความสัมพันธ์ต่อเนื่องในระยะยาว โดยหลังจากขายสินค้าแล้ว
บริษัทมีการประเมินความพึงพอใจของลูกค้าในด้านต่างๆ เช่น การให้บริการของพนักงานขาย
การบริการหลังการขาย และคุณภาพของสินค้า เป็นต้น
เพื่อนำไปปรับปรุงการทำงานของบริษัทให้ลูกค้าเกิดความพอใจสูงสุด

กลยุทธ์ด้านการโฆษณา ประชาสัมพันธ์ องค์กร สินค้า และบริการของบริษัท

บริษัทมุ่งเน้นการทำกิจกรรมส่งเสริมการขายแบบผสมผสานหลายมิติ การโฆษณาประชาสัมพันธ์องค์กร
สินค้า และบริการของบริษัทก็ถือว่าเป็นมิติหนึ่ง การสื่อสารทางการตลาด
บริษัททำกิจกรรมผ่านหลายช่องทาง เพื่อให้เข้าถึงกลุ่มลูกค้าเป้าหมายในวงกว้าง
โดยบริษัทได้เข้าร่วมงานแสดงสินค้า งานสถาปนิก’51 ในปี 2551
ยังคงชูแนวคิดวางตำแหน่งบริษัทในรูปแบบ Solution Provider
เพราะเป็นการบริการที่เข้าถึงลูกค้ามากขึ้น ซึ่งในงานดังกล่าวบริษัทยังได้รับรางวัล UNPLUGGED
AWARD ในเรื่องการออกแบบบู๊ทอีกด้วย นอกเหนือจากนั้นบริษัทยังได้ลงโฆษณาแนะนำสินค้าใหม่ คือ
แปเหล็กกล้ากำลังสูงตัว “C” และ “Z” ในนิตยสารรายปักษ์ “บิลเดอร์นิวส์”
และจัดทำไดเร็คเมล์แคมเปญ
จัดส่งแค็ตตาล็อกแนะนำสินค้าให้กับบริษัทอุตสาหกรรมลูกค้าเป้าหมายโดยตรง

2.  กลุ่มลูกค้าเป้าหมาย และช่องทางการจำหน่าย

  กลุ่มลูกค้าเป้าหมายสำหรับตัวผลิตภัณฑ์

กลุ่มลูกค้าเป้าหมายผู้ใช้ผลิตภัณฑ์ของบริษัท (End User) คือ
ลูกค้ารายย่อยประเภทโรงงานอุตสาหกรรมขนาดกลางถึงขนาดเล็ก ซึ่งมีทั้งโรงงานที่สร้างใหม่
และโรงงานที่ต้องการปรับปรุงโครงสร้างอาคารและหลังคาให้มีความสวยงามทนทานมากยิ่งขึ้น
โดยมีสัดส่วนฐานลูกค้าที่เป็นโรงงานอุตสาหกรรมประมาณร้อยละ 95 ของลูกค้าทั้งหมด
บริษัทเข้าถึงลูกค้าผู้ใช้ผลิตภัณฑ์โดยผ่านตัวกลางซึ่งถือเป็นกลุ่มลูกค้าทางตรงของบริษัท
ซึ่งแบ่งออกได้เป็น 3 กลุ่มหลัก ดังนี้

(1) ผู้รับเหมา (Contractor) เป็นกลุ่มเป้าหมายหลัก
    โดยลักษณะปกติของการทำธุรกิจรับเหมาก่อสร้าง
    ผู้รับเหมาจะเป็นผู้รับงานจากลูกค้าและว่าจ้างผู้รับเหมาช่วง (Subcontractor)
    สำหรับงานก่อสร้างในส่วนต่างๆ ซึ่งบริษัทเป็นหนึ่งในผู้รับเหมาช่วงสำหรับงานหลังคา
    โดยบริษัทเรียกเก็บเงินโดยตรงจากผู้รับเหมา โครงการที่บริษัทได้รับจากผู้รับเหมา
    มีทั้งโครงการก่อสร้างโรงงานใหม่ และโครงการที่เป็นลักษณะการปรับปรุงโรงงานที่มีอยู่เดิม

เนื่องจากรายได้จากกลุ่มผู้รับเหมาอยู่ในภาวะซบเซา
บริษัทยังคงบริหารความเสี่ยงในการเรียกเก็บเงินที่เข้มงวดขึ้น โดยก่อนการพิจารณาขายสินค้า
จะพิจารณาจากผลงานที่ผ่านมาและฐานะการเงินของผู้รับเหมา
รวมถึงเจ้าของโครงการที่เป็นผู้ว่าจ้างผู้รับเหมานั้นๆ
จะได้รับการประเมินอย่างละเอียดว่ามีศักยภาพที่เพียงพอในการชำระหนี้ (จากฐานข้อมูลงบการเงิน
โดยบริษัท บิซิเนส ออนไลน์ จำกัด (มหาชน)
และจากการสอบถามข้อมูลจากพันธมิตรทางธุรกิจต่างๆ)
นอกจากนี้บริษัทมีการเรียกเก็บเงินมัดจำล่วงหน้าจากลูกค้าร้อยละ 30 ของมูลค่าโครงการ
หากลูกค้ายกเลิกโครงการบริษัทจะยึดเงินมัดจำในส่วนนี้ไว้ใช้เป็นส่วนลดสำหรับการขายสินค้าที่ได้ผลิตขึ้นแล้วให้กับลูกค้ารายอื่น
จากนั้นบริษัทจะเรียกเก็บเงินเป็นระยะตามความคืบหน้าของงาน โดยเรียกเก็บร้อยละ 40
เมื่อส่งสินค้า และสำหรับโครงการขนาดใหญ่จะมีการเรียกเก็บเงินร้อยละ 20 ระหว่างการติดตั้ง
ดังนั้นจำนวนเงินที่จะเรียกเก็บเมื่อเสร็จสิ้นโครงการจึงมีสัดส่วนเพียงร้อยละ 10-30
เมื่อเทียบกับมูลค่าโครงการทั้งหมด ทั้งนี้บริษัทจะให้ลูกค้าออกเช็คล่วงหน้า
หรือตั๋วสัญญาใช้เงินสำหรับผู้รับเหมาที่เป็นลูกค้าใหม่
หรือผู้รับเหมาที่บริษัทพิจารณาว่ามีความเสี่ยงจากการจ่ายหนี้
ซึ่งเป็นการลดความเสี่ยงจากการเรียกเก็บเงินได้อีกทางหนึ่ง

ทั้งนี้บริษัทมีโครงการจะขยายการจัดจำหน่ายสินค้าให้กับลูกค้าญี่ปุ่น
โดยการนำเสนอโครงการผ่านผู้รับเหมา
โดยเฉพาะผู้รับเหมารายใหญ่ที่มีการทำธุรกิจกับโรงงานอุตสาหกรรมญี่ปุ่น

(2) ตัวแทนจำหน่าย (Dealer) บริษัทขายสินค้า คือแผ่นหลังคาเหล็กเคลือบ
    รวมถึงอุปกรณ์ประกอบต่างๆทั้งหมด
    และให้ตัวแทนจำหน่ายเป็นผู้รับผิดชอบในการติดต่อลูกค้ารวมถึงการติดตั้ง
    บริษัทขายสินค้าให้กับตัวแทนจำหน่ายเช่นเดียวกับการขายให้กับลูกค้าทั่วไป
    โดยกำหนดราคาขายและวงเงินเครดิตตามปริมาณการสั่งซื้อและความต่อเนื่องในการสั่งซื้อ
    โดยพิจารณาคัดเลือกตัวแทนจำหน่ายจากความสามารถในการให้บริการกับลูกค้า
    คุณภาพในการติดตั้ง พื้นที่ที่ตัวแทนจำหน่ายสามารถเข้าทำการตลาด
    ซึ่งตัวแทนจำหน่ายดังกล่าวทำให้การกระจายสินค้าของบริษัทกว้างขวางมากขึ้น
    โดยเฉพาะในต่างจังหวัด
    ซึ่งโครงการที่บริษัทขายผ่านตัวแทนจำหน่ายส่วนใหญ่เป็นโครงการขนาดกลางถึงขนาดเล็ก
    และมีแนวโน้มที่จะเป็นกลุ่มที่สร้างรายได้หลักในอนาคต
    อีกทั้งยังมีความเสี่ยงน้อยกว่ากลุ่มผู้รับเหมา

(3) เจ้าของโครงการ (Project Owner)
    ลูกค้ากลุ่มนี้คือเจ้าของโครงการผู้ที่มาติดต่อซื้อสินค้ากับบริษัทโดยตรง
    ส่วนใหญ่เป็นลูกค้าที่มีโครงสร้างอาคารเดิมอยู่แล้ว
    และต้องการปรับปรุงคุณภาพหรือเปลี่ยนวัสดุมุงหลังคา
    หรือเจาะจงใช้สินค้าบริษัทเมื่อต้องการขยายโรงงานใหม่
    โดยบริษัทมีการบริหารความเสี่ยงในการเรียกเก็บเงินจากเจ้าของโครงการเช่นเดียวกับกลุ่มลูกค้าผู้รับเหมา
    ทั้งนี้ บริษัทมีนโยบายที่จะเพิ่มสัดส่วนการขายสินค้าให้กับเจ้าของโครงการมากขึ้น
    โดยการเสนอขายแบบครบวงจร ทั้งผลิตภัณฑ์หลัก คือวัสดุมุงหลังคา แปเหล็กกล้ากำลังสูง
    และผลิตภัณฑ์เสริม เช่น โครงหลังคาสำเร็จรูป ฉนวน แผ่นหลังคาโปร่งแสง เป็นต้น ทั้งนี้
    บริษัทมุ่งเน้นการเสนอแบบโครงสร้างที่สามารถใช้ผลิตภัณฑ์ดังกล่าวร่วมกันให้เกิดประโยชน์สูงสุด
    รวมถึงการรับเหมารื้อหลังคาเก่าเพื่อการติดตั้งหลังคาใหม่
    เพื่อให้ลูกค้าที่เป็นเจ้าของโครงการได้รับความสะดวก รวดเร็ว
    มีโอกาสพิจารณาทางเลือกใหม่ในการปรับปรุงอาคารหรือการสร้างอาคารใหม่ได้มากขึ้น

ช่องทางการจัดจำหน่าย

การจัดจำหน่ายผ่านผู้รับเหมา (Contractor) และเจ้าของโครงการ
บริษัทใช้กลยุทธ์การขายตรงในการขายโครงการ
โดยให้เจ้าหน้าที่ขายโครงการที่มีความรู้ด้านสินค้าเป็นอย่างดีทำการนำเสนอโครงการให้กับสถาปนิกผู้ออกแบบ
และผู้รับเหมาหลัก ตลอดจนการเสนอราคา จนกระทั่งปิดการขาย ซึ่งในปี 2551
บริษัทมีเจ้าหน้าที่ฝ่ายขายการตลาดโครงการ 7 คน
นอกจากนี้ยังมีผู้รับเหมาบางส่วนที่ดำเนินการติดต่อกับบริษัทโดยตรงเนื่องจากได้รับข้อมูลจากการโฆษณา
และผู้รับเหมาที่ได้รับการเจาะจงจากเจ้าของโครงการให้ซื้อสินค้าจากบริษัท

ส่วนการจำหน่ายผ่านตัวแทนจำหน่าย (Dealer) นั้น
ปัจจุบันบริษัทจำหน่ายผลิตภัณฑ์โดยผ่านตัวแทนจำหน่ายเฉพาะในกรุงเทพมหานคร
และภาคตะวันออกเฉียงเหนือ รวมทั้งสิ้นประมาณ 30 ตัวแทนจำหน่าย
ซึ่งตัวแทนจำหน่ายจะรับผิดชอบในการหาลูกค้าและการติดตั้งสินค้าด้วยตนเองโดยสั่งซื้อสินค้าจากบริษัท
ทั้งนี้บริษัทวางแผนในการขยายตัวแทนจำหน่ายให้ครอบคลุมพื้นที่ในภาคเหนือ และภาคใต้
เพื่อเพิ่มพื้นที่ในการกระจายสินค้า

3.  ภาวะอุตสาหกรรมและการแข่งขัน

    1.  ภาพรวมอุตสาหกรรม

สำหรับปี 2551 ภาวะเศรษฐกิจไทยโดยรวม ชะลอลงจากปีก่อน
โดยเฉพาะไตรมาสสุดท้ายของปีจากปัจจัยลบทั้งการชะลอตัวของเศรษฐกิจโลกและความไม่สงบทางการเมืองภายในประเทศ
ซึ่งส่งผลกระทบต่อผลผลิตภาคอุตสาหกรรมและการท่องเที่ยว
อย่างไรก็ดีผลผลิตและราคาพืชผลสำคัญที่ยังอยู่ในระดับสูงเมื่อเทียบกับปีก่อน
ทำให้รายได้เกษตรกรยังขยายตัวในเกณฑ์ดี ทางด้านอุปสงค์
การบริโภคและการลงทุนลดลงมากในช่วงไตรมาสสุดท้าย
แม้ว่าอัตราเงินเฟ้อจะลดลงต่อเนื่องในช่วงครึ่งหลังของปีตามราคาน้ำมันที่ลดลง
การส่งออกและการนำเข้าขยายตัวอยู่ในเกณฑ์ดีตลอดช่วง 3 ไตรมาสแรก
แต่การส่งออกกลับมาหดตัวในไตรมาสสุดท้ายของปีตามการชะลอตัวของเศรษฐกิจประเทศคู่ค้า
ขณะที่การนำเข้าชะลอตัวลงมากเช่นกันตามการส่งออกและอุปสงค์ในประเทศ

ในปี 2551 ผลผลิตอุตสาหกรรม (เบื้องต้น) ขยายตัวร้อยละ 5.3 ชะลอตัวลงจากร้อยละ 8.2
ในปีก่อน ตามการชะลอตัวของกลุ่มที่ผลิตเพื่อส่งออกเป็นหลัก โดยเฉพาะหมวดอิเล็กทรอนิกส์
และหมวดเครื่องหนัง
ขณะที่กลุ่มที่ผลิตเพื่อขายในประเทศเร่งตัวขึ้นในช่วงครึ่งแรกของปีจากการผลิตรถยนต์นั่ง
และรถจักรยานยนต์ เป็นสำคัญ สำหรับอัตราการใช้กำลังการผลิตอยู่ที่ระดับร้อยละ 69.3
ลดลงจากร้อยละ 73.9 ในปีก่อน

ดัชนีการอุปโภคบริโภคภาคเอกชนขยายตัวร้อยละ 3.6 จากปีก่อน โดยในช่วง 3 ไตรมาสแรกของปี
เครื่องชี้เกือบทุกตัวขยายตัวสูงโดยเฉพาะภาษีมูลค่าเพิ่ม ณ ราคาคงที่
การนำเข้าสินค้าอุปโภคบริโภค และดัชนีหมวดยานยนต์ ขณะที่ดัชนีหมวดเชื้อเพลิงชะลอตัวลง
เนื่องจากราคาขายปลีกน้ำมันเพิ่มสูงขึ้นเป็นประวัติการณ์ อย่างไรก็ตาม ในช่วงไตรมาส 4
ดัชนีการอุปโภคบริโภคภาคเอกชนมีแนวโน้มชะลอลง สอดคล้องกับทิศทางรายได้เกษตรกร
ประกอบกับความเชื่อมั่นผู้บริโภคที่ได้รับผลกระทบจากความกังวลเกี่ยวกับสถานการณ์ทางการเมืองและวิกฤติการเงินโลก
สำหรับดัชนีการลงทุนภาคเอกชน (ประมาณการ) ขยายตัวจากปีก่อนร้อยละ 2.9
ตามการขยายตัวของเครื่องชี้ในหมวดเครื่องจักรและอุปกรณ์ โดยเฉพาะการนำเข้าสินค้าทุน ณ
ราคาคงที่เป็นสำคัญ
ขณะที่ปริมาณจำหน่ายรถยนต์เชิงพาณิชย์ภายในประเทศมีแนวโน้มลดลงตั้งแต่ช่วงกลางปี
ส่วนเครื่องชี้การลงทุนในหมวดก่อสร้างหดตัวอย่างต่อเนื่องตลอดทั้งปี
ส่งผลให้ดัชนีการลงทุนภาคเอกชนมีแนวโน้มชะลอลง และหดตัวในไตรมาสที่ 4

ที่มา : ธนาคารแห่งประเทศไทย

ปริมาณการผลิตเหล็กและเหล็กกล้าที่สำคัญในปี 2551 มีประมาณ 8,285,296 เมตริกตัน
(ไม่รวมผลิตภัณฑ์เหล็กกึ่งสำเร็จรูป เหล็กแผ่นรีดเย็น เหล็กแผ่นเคลือบและท่อเหล็ก
เพี่อไม่ให้เกิดการนับซ้ำ) ขยายตัวเพิ่มขึ้นร้อยละ 4.32
เมื่อเทียบกับระยะเดียวกันของปีก่อนและเมื่อพิจารณาในรายผลิตภัณฑ์ พบว่า
ผลิตภัณฑ์ที่ขยายตัวเพิ่มมากที่สุดในช่วงนี้ คือ เหล็กทรงยาว เพิ่มขึ้น ร้อยละ 15.43
เนื่องจากที่ผ่านมาราคาเหล็กในตลาดโลกมีแนวโน้มปรับตัวสูงขึ้น
จึงทำให้ผู้ผลิตมีคำสั่งซื้อเพิ่มมากขึ้นจากความต้องการใช้จริงและเก็บไว้เป็นสต็อก
ส่งผลให้ผู้ผลิตเร่งผลิตเพิ่มมากขึ้นในช่วงครึ่งปีแรก แต่พอช่วงต้นเดือนสิงหาคม 2551
ราคาเหล็กในตลาดโลกกลับลดลงประกอบกับความต้องการใช้ในอุตสาหกรรมก่อสร้างที่ชะลอตัว
จึงทำให้ทั้งผู้ผลิตและพ่อค้าคนกลางมีสต็อกสะสมเพิ่มมากขึ้น
ส่งผลให้ในช่วงครึ่งหลังของปีผู้ผลิตจึงต้องลดการผลิตลง รองมาคือ เหล็กแผ่นเคลือบดีบุก
เพิ่มขึ้นร้อยละ 8.21 เมื่อเทียบกับระยะเดียวกันของปีก่อน
สำหรับผลิตภัณฑ์ที่มีการผลิตลดลงมากที่สุดคือ เหล็กแผ่นรีดเย็น ลดลงร้อยละ 9.04
โดยเป็นผลมาจากเมื่อปีที่แล้ว
ผู้ผลิตขยายการผลิตเพิ่มขึ้นจากความต้องการของตลาดต่างประเทศที่ขยายตัว เช่น ประเทศในกลุ่ม
BRIC (ได้แก่ ประเทศบราซิล รัสเซีย อินเดียและจีน) ตะวันออกกลาง
จึงมีผลให้ผู้ผลิตเพิ่มการผลิตเพื่อส่งออกมากขึ้น
ส่งผลให้การเปลี่ยนแปลงของเหล็กแผ่นรีดเย็นในปีนี้ลดลง เมื่อเทียบกับช่วงเดียวกันของปีก่อน
รองลงมาคือเหล็กแผ่นรีดร้อนลดลงร้อยละ 6.95
เนื่องจากผลกระทบจากสถานการณ์ทางเศรษฐกิจและความไม่แน่นอนในเรื่องการเมือง
จึงทำให้ผู้ซื้อชะลอการสั่งซื้อ ส่งผลให้ผู้ผลิตลดการผลิตลง รายละเอียดตามตารางข้างล่าง

ปริมาณการผลิตเหล็กและเหล็กกล้าที่สำคัญปี 2551 เทียบกับปี 2550

+---------------------------------+----------+---------+--------------+
|                                 |          | หน่วย:   |              |
|                                 |          | เมตริกตัน |              |
+---------------------------------+----------+---------+--------------+
| ผลิตภัณฑ์                          | ปี        | ปี 2550  | อัตรา         |
|                                 | 2551(2)  |         | การเปลี่ยนแปลง |
+---------------------------------+----------+---------+--------------+
|                                 |          |         | ร้อยละ        |
+---------------------------------+----------+---------+--------------+
| ผลิตภัณฑ์เหล็กกึ่งสำเร็จรูป             | 5        | 5,      | - 0.001      |
| (Semi-Finished Products)        | ,564,930 | 565,000 |              |
+---------------------------------+----------+---------+--------------+
| เหล็กทรงยาว (Long Products)      | 4        | 3,      | 15.43        |
|                                 | ,614,892 | 997,860 |              |
+---------------------------------+----------+---------+--------------+
| เหล็กทรงแบน (Flat Products)      | 6        | 6,      | - 6.82       |
|                                 | ,457,739 | 930,430 |              |
+---------------------------------+----------+---------+--------------+
| - เหล็กแผ่นรีดร้อน (Hot-rolled      | 3        | 3,      | - 6.95       |
| Flat)                           | ,670,404 | 944,406 |              |
+---------------------------------+----------+---------+--------------+
| - เหล็กแผ่นรีดเย็น (Cold-rolled     | 1        | 1,      | - 9.04       |
| Flat)                           | ,804,786 | 984,250 |              |
+---------------------------------+----------+---------+--------------+
| เหล็กแผ่นเคลือบ (Coated Steel)     | 982,549  | 1,      | - 1.92       |
|                                 |          | 001,774 |              |
+---------------------------------+----------+---------+--------------+
| - เหล็กแผ่นเคลือบสังกะสี (Galvanized | 287,525  | 305,845 | - 6.00       |
| Sheet)                          |          |         |              |
+---------------------------------+----------+---------+--------------+
| - เหล็กแผ่นเคลือบดีบุก (Tin plate)   | 252,614  | 223,445 | 8.21         |
+---------------------------------+----------+---------+--------------+
| - เหล็กแผ่นเคลือบโครเมี่ยม (Tin      | 155,777  | 155,337 | 0.28         |
| free)                           |          |         |              |
+---------------------------------+----------+---------+--------------+
| - อื่นๆ (other coated steel)      | 283,633  | 307,117 | - 6.67       |
+---------------------------------+----------+---------+--------------+
| ท่อเหล็ก (Pipes & Tubes)          | N/A      | N/A     | N/A          |
+---------------------------------+----------+---------+--------------+
| รวม (1)                         | 8        | 7,      | 4.32         |
|                                 | ,285,296 | 942,266 |              |
+---------------------------------+----------+---------+--------------+
| ที่มา :                           |          |         |              |
| สถาบันเหล็กและเหล็กกล้าแห่งประเทศไทย |          |         |              |
+---------------------------------+----------+---------+--------------+
| หมายเหตุ: 1:                     |          |         |              |
| ไม่รวมผลิตภัณฑ์เหล็กกึ่งสำเร็จรูป        |          |         |              |
| เหล็กแผ่นรีดเย็น เหล็กแผ่นเคลือบ       |          |         |              |
| และท่อเหล็กเพื่อไม่ให้เกิดการนับซ้ำ      |          |         |              |
|                                 |          |         |              |
| 2: ประมาณการณ์ตัวเลขของเดือน       |          |         |              |
| พ.ย.-ธ.ค.                       |          |         |              |
+---------------------------------+----------+---------+--------------+

ธุรกิจการผลิตแผ่นเหล็กเคลือบสำหรับมุงหลังคาและฝาผนัง
ซึ่งมีลูกค้าหลักเป็นโรงงานอุตสาหกรรมเติบโตอย่างต่อเนื่องตามภาวะการขยายตัวของภาคอุตสาหกรรมการผลิต
โดยตลาดของแผ่นเหล็กเคลือบสำหรับมุงหลังคาและฝาผนัง
นอกจากจะเน้นกลุ่มผู้บริโภคที่เป็นโรงงานอุตสาหกรรมสร้างใหม่แล้ว
ยังเป็นที่นิยมสำหรับโรงงานอุตสาหกรรมที่ต้องการเปลี่ยนโครงสร้างหลังคาเดิมให้มีความสวยงามคงทนมากยิ่งขึ้น

2.  ภาวะการแข่งขัน

(1) คู่แข่งขันทางอ้อมจากสินค้าทดแทน

ผลิตภัณฑ์วัสดุมุงหลังคาและฝาผนัง
จัดเป็นผลิตภัณฑ์ที่มีสินค้าซึ่งสามารถตอบสนองวัตถุประสงค์ในการใช้งานได้หลายประเภท
โดยวัสดุมุงหลังคาที่มีใช้กันอย่างแพร่หลายในประเทศไทยนั้นสามารถจัดแบ่งออกเป็น 3 กลุ่มใหญ่ คือ

(1.1) กระเบื้องมุงหลังคาใยหินผสมซีเมนต์ (Asbestos Tiles)
เป็นวัสดุมุงหลังคาที่เป็นที่นิยมมากที่สุดสำหรับบ้านพักอาศัย
และโรงงานอุตสาหกรรมในประเทศไทยในปัจจุบัน เนื่องจากมีราคาไม่แพง ประมาณ 130-170
บาทต่อตารางเมตร มีคุณสมบัติกันไฟและเป็นฉนวนป้องกันความร้อนและเสียงได้ดี

(1.2) กระเบื้องมุงหลังคาคอนกรีต (Concrete Tiles) เป็นวัสดุที่แข็งแรงสวยงาม
แต่มีน้ำหนักมาก และมีราคาประมาณ 280-350 บาทต่อตารางเมตร
ซึ่งสูงกว่ากระเบื้องมุงหลังคาใยหินผสมซีเมนต์มาก
ทำให้ผู้บริโภคมีค่าใช้จ่ายในการติดตั้งโครงหลังคาที่แข็งแรงเพื่อรองรับน้ำหนัก
กระเบื้องชนิดนี้ส่วนใหญ่ใช้ในการมุงหลังคาสำหรับบ้านพักอาศัย

(1.3) แผ่นเหล็กเคลือบ (Coated Steel Sheet) ซึ่งแบ่งออกได้เป็น

  (1.3.1) แผ่นเหล็กเคลือบสังกะสีลูกฟูก (Galvanized Steel Sheet) มีน้ำหนักเบา บาง
  อายุการใช้งานประมาณ 5 ปี เกิดสนิมง่าย และกันความร้อนได้น้อย
  เป็นที่นิยมใช้ในต่างจังหวัดเนื่องจากมีราคาถูกกว่าวัสดุมุงหลังคาชนิดอื่นๆ
  โดยปกติแล้วจะมีราคาต่ำกว่า 100 บาทต่อตารางเมตร

  (1.3.2) แผ่นเหล็กเคลือบรีดลอน (Roll Forming Metal Sheet) หมายถึง
  แผ่นเหล็กเคลือบสังกะสีผสมอลูมิเนียม มีราคาประมาณ 200-300 บาทต่อตารางเมตร
  ขึ้นอยู่กับความหนาและชั้นเคลือบของวัสดุ
  อายุการใช้งานนานกว่าแผ่นเหล็กเคลือบสังกะสีลูกฟูกประมาณ 4 เท่า

บริษัทเชื่อว่าแผ่นเหล็กเคลือบขึ้นลอนมีศักยภาพที่จะเข้าทดแทนตลาดของวัสดุมุงหลังคาทั้งสองประเภทในอนาคต
เนื่องจากปัจจัยดังต่อไปนี้

1.  ความปลอดภัยต่อสุขภาพ
    แผ่นเหล็กเคลือบขึ้นลอนมีแนวโน้มสูงในการเข้าทดแทนตลาดของกระเบื้องใยหินผสมซีเมนต์
    เนื่องจากในทางการแพทย์พบว่าใยหินซึ่งเป็นฉนวนกันความร้อนของกระเบื้องใยหินผสมซีเมนต์มีผลกระทบในด้านลบต่อสุขภาพ
    กล่าวคือหากกระเบื้องชำรุดหรือถูกทำลาย แร่ใยหินจะเข้าสู่ร่างกายผ่านการหายใจ
    เกิดการสะสมและเป็นสาเหตุของโรคมะเร็งปอด
    ดังนั้นในปัจจุบันกระเบื้องมุงหลังคาชนิดนี้จึงได้ถูกห้ามใช้ในประเทศพัฒนาแล้วเช่นประเทศสหรัฐอเมริกาและออสเตรเลีย
    นอกจากนั้นโรงงานที่จัดทำมาตรฐาน ISO 14000
    จะต้องยกเลิกการใช้กระเบื้องที่มีส่วนผสมของใยหิน (Asbestos)
    เพื่อความปลอดภัยของสิ่งแวดล้อมภายในโรงงาน
    ดังนั้นสัดส่วนการใช้งานกระเบื้องมุงหลังคาใยหินผสมซีเมนต์ในโรงงานอุตสาหกรรมจึงมีแนวโน้มที่จะลดลงด้วยสาเหตุดังกล่าวข้างต้น
    โดยเฉพาะอุตสาหกรรมที่เกี่ยวกับการผลิตอาหารเพื่อการส่งออก

2.  ความเหมาะสมในการใช้งานและความคุ้มค่าในระยะยาว
    แผ่นเหล็กเคลือบขึ้นลอนมีความแข็งแรงทนทาน ทนต่อการรั่วซึมและการกัดกร่อนได้ยาวนาน
    ไม่เกิดสนิม เหมาะสมกับการใช้งานในโรงงานอุตสาหกรรมหรืออาคาร
    ซึ่งโรงงานอุตสาหกรรมส่วนใหญ่ยอมจ่ายเงินค่าวัสดุที่สูงขึ้นเพื่อแลกกับคุณสมบัติที่จำเป็น
    เช่นคุณสมบัติไม่รั่วซึมน้ำทำให้โรงงานเกิดความมั่นใจว่าผลิตภัณฑ์ของตนจะไม่เกิดความเสียหาย
    นอกจากนี้แผ่นเหล็กเคลือบขึ้นลอนยังติดตั้งสะดวก รวดเร็ว ซึ่งช่วยลดค่าใช้จ่ายในการติดตั้ง
    สามารถดัดแปลงรูปทรงโค้งได้สวยงามหลากหลาย เสริมภาพลักษณ์ให้กับองค์กร
    และอายุการใช้งานที่ยาวนาน รับประกันสูงสุดถึง 30 ปี จะทำให้เกิดความคุ้มค่าในระยะยาว

3.  ความสามารถในการแข่งขันด้านต้นทุนการติดตั้ง
    ถึงแม้ว่าแผ่นเหล็กเคลือบขึ้นลอนจะมีราคาต่อตารางเมตรสูงกว่ากระเบื้องใยหินผสมซีเมนต์
    อย่างไรก็ตามแผ่นเหล็กเคลือบขึ้นลอนมีน้ำหนักที่เบากว่า
    ซึ่งทำให้ใช้โครงสร้างหลังคาเพื่อรองรับน้อยกว่า
    ส่งผลให้เกิดการประหยัดต้นทุนของโครงสร้างอาคารได้

(2) คู่แข่งขันทางตรง

จากสภาวะเศรษฐกิจที่ซบเซาตั้งแต่ปี 2549
ส่งผลให้สภาพการแข่งขันในอุตสาหกรรมแผ่นหลังคาเหล็กเคลือบขึ้นลอนในปัจจุบันมีความรุนแรงมากขึ้น
โดยทั่วไปเน้นการแข่งขันในด้านราคา คุณภาพสินค้า รูปแบบ และบริการหลังการขาย
บริษัทในธุรกิจนี้มีทั้งบริษัทที่เป็นผู้จัดจำหน่ายเพียงอย่างเดียว
และบริษัทที่เป็นทั้งผู้ผลิตและผู้จัดจำหน่าย
สำหรับบริษัทที่มีลักษณะเป็นผู้จัดจำหน่ายเพียงอย่างเดียวนั้นสามารถเข้ามาในธุรกิจได้ง่าย
อย่างไรก็ตามจะเสียเปรียบในเรื่องของต้นทุนสินค้า
และความชำนาญในการให้บริการก่อนและหลังการขาย ส่งผลให้แข่งขันในตลาดได้ยาก
ส่วนบริษัทที่เป็นทั้งผู้ผลิตและผู้จัดจำหน่ายนั้น
ปัจจุบันอุตสาหกรรมแผ่นหลังคาเหล็กเคลือบรีดลอนในประเทศไทย มีผู้ผลิตขนาดใหญ่จำนวน 3
รายซึ่งครองส่วนแบ่งตลาดรวมกันประมาณร้อยละ 52 คือ บริษัท บลูสโคป ไลสาจท์ (ประเทศไทย)
จำกัด ซึ่งเป็นบริษัทที่เกี่ยวข้องกับ บริษัท บลูสโคป สตีล (ประเทศไทย) จำกัด บริษัท
ศูนย์บริการเหล็กสยาม จำกัด และบริษัท กรุงเทพผลิตเหล็ก จำกัด (มหาชน)
และมีผู้ผลิตขนาดกลางและขนาดเล็ก

ความได้เปรียบเชิงแข่งขันในอุตสาหกรรมนี้ได้แก่คุณภาพของวัตถุดิบและการติดตั้ง
ความสามารถในการแข่งขันด้านราคา รูปแบบของลอนที่ตรงตามความต้องการของลูกค้า
ความเพียงพอของเงินทุนหมุนเวียน และบริการหลังการขาย
บริษัทผู้ผลิตขนาดใหญ่มีความได้เปรียบในด้านความหลากหลายของผลิตภัณฑ์และเงินทุนหมุนเวียนซึ่งสามารถรองรับการบริหารการติดตั้งโครงการขนาดใหญ่ได้
ดังนั้นกลุ่มลูกค้าเป้าหมายของบริษัทเหล่านี้จึงเน้นฐานลูกค้าโครงการขนาดใหญ่
ผู้ผลิตขนาดกลางรวมทั้งตัวบริษัทเองมีสัดส่วนการตลาดโดยรวมประมาณร้อยละ 18
ให้บริการโดยเน้นฐานลูกค้ารายย่อยขนาดกลางและเล็ก โดยเฉพาะโรงงานอุตสาหกรรม
ส่วนผู้ผลิตขนาดเล็กซึ่งมีส่วนแบ่งการตลาดโดยรวมประมาณร้อยละ 30
ค่อนข้างเสียเปรียบในด้านเงินทุนหมุนเวียน ความหลากหลายของสินค้า
ต้นทุนสินค้าขายและความสามารถในการให้บริการโครงการขนาดใหญ่
ทั้งนี้บริษัทซึ่งจัดอยู่ในกลุ่มผู้ผลิตขนาดกลาง
มีความได้เปรียบในการแข่งขันเมื่อเทียบกับกลุ่มผู้ผลิตขนาดกลางด้วยกันเนื่องจาก

(1) ประสบการณ์ในธุรกิจที่ยาวนานถึง 15 ปี ทำให้บริษัทมีความเชี่ยวชาญในธุรกิจ
    มีการกระจายฐานลูกค้ารายย่อยอย่างกว้างขวางและมีการเติบโตอย่างต่อเนื่อง
    โดยบริษัทให้บริการลูกค้า 496 รายในปี 2548
    และโดยรวมแล้วบริษัทมีฐานลูกค้าประเภทโรงงานอุตสาหกรรมกว่า 800 ราย
    ซึ่งบริษัทยังคงรักษาลูกค้ากลุ่มเดิมที่ยังมีศักยภาพ

(2) บริษัทมีการสร้างตราสินค้า “ROLLFORM” เป็นของตนเอง เพื่อให้ผู้บริโภคจดจำตราสินค้า
    รูปลักษณ์ คุณภาพสินค้า และคุณภาพการบริการภายใต้ตราสินค้าดังกล่าว

(3) เป็นหนึ่งในหลายบริษัทที่ได้รับการยอมรับให้ใช้ตราสินค้า “Steel Supplied by
    BlueScope Steel” จาก บลูสโคป สตีล ผู้ผลิตวัตถุดิบรายใหญ่ของประเทศไทย
    เนื่องจากมีการใช้วัตถุดิบหลักจาก บลูสโคป สตีล ทั้งหมด
    ซึ่งมีชื่อเสียงในตลาดถึงคุณภาพของวัตถุดิบที่สม่ำเสมอและได้มาตรฐานในระดับสากล
    โดยลูกค้าที่ซื้อสินค้ากับบริษัทที่ใช้ตราสินค้านี้จะได้รับใบรับประกันสินค้าโดยตรงจาก บลูสโคป
    สตีล

(4) มุ่งเน้นการตอบสนองความต้องการของลูกค้า โดยนำเสนอผลิตภัณฑ์ใหม่ๆ
    เพื่อเสริมกับสินค้าปัจจุบัน เพื่อสร้างความหลากหลาย เพิ่มทางเลือกให้กับผู้บริโภคมากยิ่งขึ้น
    นอกจากนี้ยังมีความรวดเร็วในการให้บริการ
    สามารถปรับแผนการผลิตเพื่อตอบสนองความต้องการที่เร่งด่วนของลูกค้า
    รักษาโอกาสในการสร้างรายได้ให้กับบริษัท

(5) มีเครือข่ายตัวแทนจำหน่ายในภูมิภาคต่างๆ จำนวนกว่า 30 ราย
    สามารถเข้าถึงผู้บริโภคในพื้นที่ได้กว้างขวางยิ่งขึ้น
    โดยเฉพาะโรงงานอุตสาหกรรมขนาดเล็กในต่างจังหวัด
    ซึ่งปัจจุบันบริษัทกำลังอยู่ในระหว่างการขยายเครือข่ายการจัดจำหน่ายเพื่อให้ครอบคลุมพื้นที่ในภาคเหนือและภาคใต้

แม้ว่าอุตสาหกรรมแผ่นหลังคาเหล็กเคลือบขึ้นลอนมีการแข่งขันที่รุนแรงและมีคู่แข่งขันเป็นจำนวนมาก
อย่างไรก็ตามเมื่อพิจารณาจากอัตราการขยายตัวของโรงงานอุตสาหกรรมที่ได้รับอนุญาตให้สร้างใหม่โดยเฉลี่ยร้อยละ
32 ต่อปี
ประกอบกับโรงงงานอุตสาหกรรมเดิมที่มีความต้องการเปลี่ยนหลังคาเพื่อให้มีความทนทานมากยิ่งขึ้น
ทำให้บริษัทมั่นใจว่าตลาดของแผ่นหลังคาเหล็กเคลือบรีดลอนยังสามารถขยายตัวได้อีกมากในอนาคต
และบริษัทยังมีโอกาสใช้ความได้เปรียบในการแข่งขันในการทำให้ยอดขายของบริษัทเติบโตขึ้น

3.4 การจัดหาผลิตภัณฑ์

1.  การจัดหาวัตถุดิบ

วัตถุดิบสำหรับการผลิตแผ่นเหล็กเคลือบรีดลอนคือ
เหล็กแผ่นรีดเย็นเคลือบสังกะสีผสมอลูมิเนียมชนิดเคลือบสีและไม่เคลือบสี
ซึ่งบริษัทสั่งซื้อทั้งหมดจากบริษัท บลูสโคป สตีล (ประเทศไทย) จำกัด (“บลูสโคป สตีล”) ทั้งนี้
บลูสโคป สตีล
เป็นบริษัทผู้ผลิตเหล็กแผ่นรีดเย็นเคลือบโลหะผสมกันสนิมชนิดเคลือบสีและไม่เคลือบสีรายใหญ่ซึ่งใช้สำหรับการผลิตแผ่นหลังคาเหล็กเคลือบขึ้นลอน
โดยมีส่วนแบ่งตลาดในประเทศในปี 2549 ประมาณร้อยละ 70
และจัดจำหน่ายในประเทศให้กับบริษัทผู้ผลิตแผ่นหลังคาเหล็กเคลือบขึ้นลอนที่เป็นลูกค้าประจำประมาณ
40 ราย

บลูสโคป สตีล เป็นบริษัทลูกของ BlueScope Steel Limited ประเทศออสเตรเลีย
ผู้ผลิตผลิตภัณฑ์เหล็กกล้าและแผ่นเหล็กสำหรับอุตสาหกรรมก่อสร้างและการผลิต อุตสาหกรรมยานยนต์
และอุตสาหกรรมบรรจุภัณฑ์ที่ใหญ่ที่สุดในประเทศออสเตรเลียและนิวซีแลนด์
โดยผลิตภัณฑ์ที่ได้รับความนิยมและมียอดขายสูงสุดคือ ผลิตภัณฑ์แผ่นเหล็กเคลือบโลหะผสม
มีฐานการผลิตและการส่งออกในทวีปออสเตรเลีย เอเชียตะวันออกเฉียงใต้ เอเชียกลางและเหนือ
โอเชียนเนีย และสหรัฐอเมริกา ปัจจุบัน BlueScope Steel Limited จดทะเบียนใน
Australian Stock Exchange (ที่มา: www.bluescopesteel.com)

การผลิตและจัดจำหน่ายในภูมิภาคเอเชียแปซิฟิกของ BlueScope Steel Limited
อยู่ภายใต้การดูแลของส่วนธุรกิจ Asian Building and Manufacturing Markets
โดยมีการแบ่งแยกสายธุรกิจของผลิตภัณฑ์เหล็กเคลือบโลหะผสม
และสายธุรกิจของผลิตภัณฑ์แผ่นเหล็กรีดลอนขึ้นรูปออกจากกันอย่างชัดเจน ตัวอย่างเช่น
ประเทศไทยเป็นหนึ่งในฐานการผลิตในเอเชียแปซิฟิกซึ่ง BlueScope Steel Limited
ร่วมทุนกับบริษัท ล็อกซเล่ย์ จำกัด (มหาชน) ในสัดส่วนร้อยละ 75 และร้อยละ 25 ตามลำดับ
จัดตั้งบริษัท บลูสโคป ไลสาจท์ (ประเทศไทย) จำกัด (“บลูสโคป ไลสาจท์”) ขึ้นในปี 2531
เพื่อผลิตและจำหน่ายผลิตภัณฑ์แผ่นเหล็กรีดลอนขึ้นรูป (Rollformer) โดยนำเข้าเหล็กเคลือบก่อน
และหลังจากนั้นจึงจัดตั้งบริษัท บลูโสป สตีล (ประเทศไทย) จำกัด ขึ้นในปี 2538
เพื่อผลิตและจำหน่ายผลิตภัณฑ์เหล็กเคลือบโลหะผสมทั้งชนิดเคลือบสีและไม่เคลือบสี
ซึ่งเป็นวัตถุดิบหลักของผลิตภัณฑ์แผ่นเหล็กรีดลอนขึ้นรูป ซึ่งบลูสโคป ไลสาจท์
ได้สั่งซื้อวัตถุดิบทั้งหมดจากบลูสโคป สตีล ตั้งแต่นั้นเป็นต้นมา ดังนั้น บลูสโคป สตีล และ บลูสโคป
ไลสาจท์ จึงเป็นบริษัทที่เกี่ยวข้องกัน โดยมีผู้ถือหุ้นและกรรมการร่วมกัน อย่างไรก็ตาม บลูสโคป
สตีล มีนโยบายในการทำรายการซื้อขายกับ บลูสโคป ไลสาจท์
เสมือนการทำรายการกับบุคคลภายนอก (Arm's Length Basis)
เพื่อสนองต่อนโยบายของบริษัทแม่ในการแยกสายธุรกิจออกจากกันอย่างชัดเจน

บลูสโคป สตีล
มีนโยบายในการจัดระดับลูกค้าโดยพิจารณาจากปริมาณการซื้อและความต่อเนื่องในการสั่งซื้อ
เพื่อกำหนดราคาและเงื่อนไขในการซื้อขายที่แตกต่างกัน
โดยบริษัทเป็นหนึ่งในสิบบริษัทในกลุ่มลูกค้าของบลูสโคป สตีลที่ได้รับการจัดอันดับเป็นลูกค้าชั้นดี (red
customer) เนื่องมาจาก (1) มีปริมาณการซื้อมากกว่า 300 ตันต่อเดือน
(คำนวณจากค่าเฉลี่ยการซื้อสินค้าในช่วง 3 เดือนล่าสุด) (2) ไม่เคยมีประวัติการผิดนัดชำระหนี้
และ (3) ใช้วัตถุดิบจาก บลูสโคป สตีล ทั้งหมด
ซึ่งการถูกจัดอยู่ในกลุ่มลูกค้าชั้นดีนี้ทำให้ได้เงื่อนไขที่ดีในด้านราคาและระยะเวลาในการจ่ายเงิน
บริษัทสั่งซื้อและชำระเงินเป็นเงินบาท
ดังนั้นจึงไม่มีความเสี่ยงจากความผันผวนของอัตราแลกเปลี่ยนเงินตราต่างประเทศ

สรุปข้อตกลงในการจัดหาผลิตภัณฑ์

(1) ข้อตกลงที่จัดทำกับ บลูสโคป สตีล

บริษัทซื้อสินค้ากับ บลูสโคป สตีล มาเป็นระยะเวลานาน
โดยได้สั่งซื้อวัตถุดิบหลักทั้งหมดอย่างต่อเนื่องมาตั้งแต่ปี 2540
โดยมิได้ทำสัญญาทางการค้าเป็นลายลักษณ์อักษร อย่างไรก็ตาม
เพื่อสร้างความมั่นใจในความต่อเนื่องของการจัดหาและเงื่อนไขต่างๆ ในการสั่งซื้อวัตถุดิบ
บริษัทจึงได้จัดทำข้อตกลงในการจัดหาวัตถุดิบ (Supply Agreement) กับบลูสโคป สตีล
ซึ่งข้อตกลงดังกล่าวเป็นข้อปฏิบัติทางการค้าปกติที่บริษัทได้รับจาก บลูสโคป สตีล ตั้งแต่อดีตถึงปัจจุบัน

นอกจากนี้บริษัทยังได้จัดทำข้อตกลงในการใช้ตราสินค้าร่วมกัน (“Steel By” Logo Agreement)
กับ บลูสโคป สตีล เพื่อให้ตราสินค้าอันเป็นที่รู้จักของบลูสโคป สตีล
สร้างความน่าเชื่อถือและเพิ่มศักยภาพในการแข่งขันให้กับบริษัท โดยข้อตกลงทั้งสองฉบับ
สามารถสรุปได้ดังนี้

+----------+---------+------------------------------------------------+
| ข้อตกลง   | ว       | สรุปสาระสำคัญ                                    |
|          | ันที่ลงนาม |                                                |
+==========+=========+================================================+
| การจ     | 10      | ราคาของผลิตภัณฑ์ (ที่เสนอโดย บลูสโคป สตีล) :          |
| ัดหาวัตถุดิบ | มีนาคม   |                                                |
|          | 2548    | -   ราคาเสนอขายคือ                              |
|          |         |     ราคาของผลิตภัณฑ์รวมกับค่าขนส่งและต้นทุนแปรผัน       |
|          |         |     ซึ่งต้นทุนแปรผันนี้จะขึ้นอยู่กับปริมาณการสั่งซื้อ           |
|          |         |     ระยะเวลาในการจัดส่ง สี และเกรดของตัวผลิตภัณฑ์     |
|          |         |                                                |
|          |         | -   บลูสโคป สตีล จะจัดส่ง Price List               |
|          |         |     ล่วงหน้าให้กับบริษัททุกเดือน                       |
|          |         |     ไม่ว่าราคาจะมีการเปลี่ยนแปลงหรือไม่               |
|          |         |                                                |
|          |         | -   ใน Price list                              |
|          |         |     จะประกอบด้วยรายละเอียดการจ่ายเงิน              |
|          |         |     ระยะเวลาการจัดส่ง ระยะเวลาที่ Price list       |
|          |         |     ดังกล่าวมีผลบังคับใช้ และเงื่อนไขอื่นๆ               |
|          |         |                                                |
|          |         | ระยะเวลาในการจัดส่ง : 3 สัปดาห์                    |
|          |         |                                                |
|          |         | สินค้าคงคลังที่ บลูสโคป สตีล สำรองไว้สำหรับบริษัท (Buffer |
|          |         | Stock) : 100 ตัน                                |
|          |         |                                                |
|          |         | -   สำหรับแผ่นเหล็กชนิดไม่เคลือบสี สามารถจัดส่งได้ภายใน  |
|          |         |     24 ชั่วโมง                                   |
|          |         |                                                |
|          |         | -   สำหรับแผ่นเหล็กชนิดเคลือบสี สามารถจัดส่งได้ภายใน 5  |
|          |         |     วันทำการ                                    |
|          |         |                                                |
|          |         | น้ำหนักของเหล็กม้วน (Coil Weight) :                |
|          |         |                                                |
|          |         | -   เหล็กม้วนที่ บลูสโคป สตีล                        |
|          |         |     ส่งให้บริษัทจะมีน้ำหนักอยู่ระหว่าง 2.5-5.0 ตัน หาก    |
|          |         |     บลูสโคป สตีล จะเสนอเหล็กม้วนที่น้ำหนักน้อยกว่านี้      |
|          |         |     จะต้องแจ้งให้ผู้ซื้อทราบล่วงหน้า                    |
|          |         |                                                |
|          |         | -   เหล็กม้วนจะมีน้ำหนักแปรผันได้อยู่ในช่วง ± 10%        |
|          |         |     จากประมาณการ                               |
|          |         |                                                |
|          |         | การร้องเรียน :                                   |
|          |         |                                                |
|          |         | -   ข้อร้องเรียนเกี่ยวกับน้ำหนักเหล็ก ราคา การจ่ายเงิน    |
|          |         |     คุณภาพ และรายละเอียดของผลิตภัณฑ์                |
|          |         |     จะได้รับการแก้ไขภายใน 1 สัปดาห์หลังจากบลูสโคป     |
|          |         |     สตีลได้รับรายละเอียดและตัวอย่างสินค้า              |
|          |         |                                                |
|          |         | การลดราคาเป็นพิเศษ :                             |
|          |         |                                                |
|          |         | -   สำหรับโครงการขนาดใหญ่หรือโครงการที่มีคู่แข่งที่สำคัญ   |
|          |         |     บลูสโคป สตีล อาจพิจารณาให้ส่วนลดพิเศษ            |
|          |         |     ขึ้นอยู่กับตารางการส่งมอบโครงการ                 |
|          |         |     เงื่อนไขการให้เครดิต และชนิดของผลิตภัณฑ์           |
|          |         |     (ในทางปฏิบัติแล้ว บลูสโคป                       |
|          |         |     สตีลจะพิจารณาให้ส่วนลดพิเศ                      |
|          |         | ษในกรณีที่คู่แข่งขันของบริษัทสั่งซื้อวัตถุดิบจากผู้ผลิตรายอื่นๆที่มิใช่ |
|          |         |     บลูสโคป สตีล)                                |
|          |         |                                                |
|          |         | ปริมาณวัตถุดิบขั้นต่ำที่ต้องสั่งซื้อ: ไม่มี                    |
|          |         |                                                |
|          |         | เงื่อนไขการยกเลิกข้อตกลง: ไม่มี                      |
|          |         |                                                |
|          |         | ค่าปรับกรณีละเมิดเงื่อนไขต่างๆ: ไม่มี                   |
|          |         |                                                |
|          |         | ค่าธรรมเนียมในการทำข้อตกลง: ไม่มี                   |
|          |         |                                                |
|          |         | อายุของข้อตกลง:                                  |
|          |         | ข้อตกลงฉบับนี้มิได้กำหนดระยะเวลาที่มีผลผูกพัน ดังนั้นบริษัทและ |
|          |         | บลูสโคป สตีล                                     |
|          |         | จะยังคงทำการค้าภายใต้ข้อตกลงฉบับนี้ตร                 |
|          |         | าบเท่าที่เงื่อนไขทางการค้าไม่มีการเปลี่ยนแปลงอย่างมีนัยสำคัญ |
|          |         | และไม่มีฝ่ายใดฝ่ายหนึ่งทำการละเมิดเงื่อนไขของข้อตกลง     |
+----------+---------+------------------------------------------------+
| ก        | 1       | เงื่อนไขการยกเลิกข้อตกลง: ไม่มี                      |
| ารใช้ตราส | เมษายน  |                                                |
| ินค้าร่วมกัน | 2548    | ค่าปรับกรณีละเมิดเงื่อนไขต่างๆ: ไม่มี                   |
|          |         |                                                |
|          |         | ค่าธรรมเนียมในการทำข้อตกลง: ไม่มี                   |
|          |         |                                                |
|          |         | อายุของข้อตกลง: ข้อตกลงฉบับนี้มีผลบังคับใช้เป็นระยะเวลา   |
|          |         | 12 เดือน นับตั้งแต่ ลงนาม ดังนั้น บริษัทสามารถใช้ตราสินค้าที่ |
|          |         | บลูสโคป สตีล กำหนด ซึ่งระบุว่า “Steel supplied by    |
|          |         | BlueScope Steel”                               |
|          |         | ภายใต้ข้อตกลงฉบับนี้ตร                              |
|          |         | าบเท่าที่เงื่อนไขทางการค้าไม่มีการเปลี่ยนแปลงอย่างมีนัยสำคัญ |
|          |         | และไม่มีฝ่ายใดฝ่ายหนึ่งทำการละเมิดเงื่อนไขของข้อตกลง     |
+----------+---------+------------------------------------------------+

แนวโน้มราคาวัตถุดิบ

ปริมาณการใช้เหล็กและเหล็กกล้าในประเทศที่สำคัญใน ปี2551 ประมาณ 12,953,052 เมติกตัน
ขยายตัวขึ้น ร้อยละ 13.19 เมื่อเทียบกับช่วงเดียวกันของปีก่อน
โดยเป็นผลมาจากความต้องการใช้ในประเทศของเหล็กทรงยาวที่เพิ่มขึ้น ร้อยละ 14.46
อย่างไรก็ตาม
ความต้องการใช้ในประเทศของเหล็กทรงยาวจะรวมถึงปริมาณสต็อกของพ่อค้าคนกลางและผู้ผลิตไว้ด้วย
จึงมีผลทำให้ตัวเลขความต้องการใช้ในเหล็กทรงยาวเพิ่มขึ้นทั้งที่สถานการณ์อุตสาหกรรมก่อสร้างซึ่งเป็นผู้ใช้ที่สำคัญของเหล็กทรงยาวยังคงชะลอตัวอยู่
สำหรับเหล็กทรงแบน มีความต้องการใช้ในประเทศเพิ่มขึ้น ร้อยละ 12.38
ส่วนหนึ่งเป็นผลมาจากความต้องการใช้ของอุตสาหกรรมต่อเนื่องที่ยังคงดีอยู่
อย่างไรก็ตามในส่วนของผู้ผลิตเหล็กทรงแบนยังคงมีสต็อกอยู่ด้วยแต่ไม่มากเท่าสต็อกของเหล็กทรงยาว

สถานการณ์เหล็กโดยรวมในปี 2551 เมื่อเทียบกับระยะเดียวของปีก่อน
พบว่าการผลิตโดยรวมขยายตัวขึ้นร้อยละ 4.32 ความต้องการใช้ในประเทศขยายตัวขึ้นร้อยละ
13.16
แต่ความต้องการใช้ในประเทศที่เพิ่มขึ้นส่วนหนึ่งเป็นผลมาจากการสต็อกสินค้าของพ่อค้าคนกลาง
สำหรับมูลค่าและปริมาณนำเข้าเพิ่มขึ้นร้อยละ 59.86 และ 21.18 ตามลำดับ
โดยเป็นผลมาจากการเพิ่มขึ้นของการนำเข้าเหล็กแท่งแบน (Slab)
และผลิตภัณฑ์เหล็กกึ่งสำเร็จรูปชนิดอื่นๆ ที่เพิ่มขึ้นร้อยละ 173.96 และ 100.34 ตามลำดับ
สำหรับมูลค่าการส่งออกเพิ่มขึ้นร้อยละ 10.14 แต่ปริมาณการส่งออกลดลงร้อยละ 11.12
เนื่องจากความต้องการของตลาดต่างประเทศ เช่น ประเทศสหรัฐอเมริกา
และประเทศในกลุ่มสหภาพยุโรปลดลง ตามสถานการณ์ทางเศรษฐกิจของแต่ละประเทศ

สำหรับสถานการณ์การเปลี่ยนแปลงของราคาผลิตภัณฑ์เหล็กที่สำคัญ (FOB)โดยเฉลี่ยในตลาดโลกจาก
CIS ณ ท่า Black Sea ณ วันที่ 27 พฤศจิกายน 2551 เป็นดังนี้

-   ราคา เศษเหล็ก ( EU Shredded ) 240 เหรียญสหรัฐ (ณ วันที่ 20 พฤศจิกายน 2551)

-   ราคาเหล็กแท่งเล็กบิลเล็ต 360 เหรียญสหรัฐต่อตัน

-   ราคาเหล็กเส้น 435 เหรียญสหรัฐต่อตัน

-   ราคาเหล็กลวด 435 เหรียญสหรัฐต่อตัน

-   ราคาเหล็กแท่งแบน 450 เหรียญสหรัฐต่อตัน

-   ราคาเหล็กแผ่นรีดร้อน 475 เหรียญสหรัฐต่อตัน

-   ราคาเหล็กแผ่นรีดเย็น 1,168 เหรียญสหรัฐต่อตัน

ซึ่งพบว่าราคาผลิตภัณฑ์เหล็กที่สำคัญในตลาดโลกได้ปรับตัวลดลงตั้งแต่เดือนสิงหาคม 2551
ทั้งนี้เป็นผลมาจากสถานการณ์ทางเศรษฐกิจโลกที่ชะลอตัวลง
ส่งผลให้ความต้องการใช้เหล็กของประเทศที่เคยเป็นผู้ใช้เหล็กที่สำคัญของโลก ได้แก่ จีน
สหรัฐอเมริกา ญี่ปุ่น รวมถึงประเทศในกลุ่มอาเซียนลดลง
นอกจากนี้ยังเป็นผลมาจากความต้องการในธุรกิจก่อสร้างของประเทศในกลุ่มตะวันออกกลาง
และยุโรปใต้ที่ชะลอตัวลงด้วย

สำหรับราคาเหล็กในประเทศได้ปรับตัวลดลงด้วย
โดยเป็นผลมาจากราคาเศษเหล็กในตลาดโลกที่ลดลง
ประกอบกับความต้องการในธุรกิจก่อสร้างของประเทศที่ชะลอตัวลง
ส่งผลให้ผู้ผลิตที่เพิ่มการผลิตและพ่อค้าคนกลางมีสต็อกเพิ่มมากขึ้น
แต่บริษัทมีนโยบายในการรักษาส่วนแบ่งการตลาด จึงลดราคาขายลง ตามภาวะเศรษฐกิจที่ชะลอตัว
ทำให้กำไรขั้นต้นของบริษัทลดลงบ้าง เพื่อให้ลูกค้าเกิดความมั่นใจการบริการของบริษัทตามแนวคิด
Solution Provider ในระยะยาว ส่วนวัตถุดิบอื่นๆ ที่เป็นผลิตภัณฑ์ที่บริษัทจัดจำหน่าย เช่น
ฉนวนกันความร้อน สกรู เป็นสินค้าที่มีขายทั่วไป ทำให้บริษัทมีความยืดหยุ่นสูงในการจัดหา
บริษัทสามารถสั่งซื้อจากผู้จัดจำหน่ายหลายรายในประเทศ
โดยคัดเลือกจากคุณภาพของสินค้าเป็นหลักสำคัญในการสั่งซื้อ (ที่มา :
สถาบันเหล็กและเหล็กกล้าแห่งประเทศไทย)

1.  การผลิตและการติดตั้ง

บริษัทมีโรงงานขึ้นรูปแผ่นเหล็กตั้งอยู่เลขที่ 8 หมู่ 15 ซอยกิ่งแก้ว 11 ตำบลบางพลีใหญ่
อำเภอบางพลี จังหวัดสมุทรปราการ เนื้อที่ประมาณ 6 ไร่ ซึ่งในไตรมาสที่ 4 ปี 2549
บริษัทได้รับมอบเครื่องจักรจากผู้ผลิต ซึ่งประกอบไปด้วยเครื่องรีดหลังคาลอน V-750BL 1 เครื่อง
และเครื่องรีดขึ้นรูปแปตัว C และตัว Z ชนิดละ 1 เครื่อง ทำให้กำลังการผลิตหลังคาเป็น 13,400
ตันต่อปี หรือประมาณ 3,000,000 ตารางเมตรต่อปี และกำลังการผลิตแปตัว C และ Z
รวมประมาณ 2,000 ตันต่อปี หรือประมาณ 500,000 เมตรต่อปี
โดยมีอัตราการใช้กำลังผลิตดังต่อไปนี้

  ---------------- ------------- ----------- ------- ----------- ------- ----------- -------
  ผลิตภัณฑ์แผ่นหลังคา   กำลังผลิตสูงสุด   การผลิตในปี           การผลิตในปี           การผลิตในปี   
                   (ตร.ม./ปี)     2551                2550                2549        

                                 ตร.ม.       ร้อยละ   ตร.ม.       ร้อยละ   ตร.ม.       ร้อยละ

  Metal sheet      3,012,000     900,157     29.89   874,470     29.03   951,800     39.46
  ---------------- ------------- ----------- ------- ----------- ------- ----------- -------

  --------------- ------------- ----------- ------- ----------- ------- ----------- -------
  ผลิตภัณฑ์แป        กำลังผลิตสูงสุด   การผลิตในปี           การผลิตในปี           การผลิตในปี   
                  (ม./ปี)        2551                2550                2549        

                                ม.          ร้อยละ   ม.          ร้อยละ   ม.          ร้อยละ

  CEE-ZED PURLIN  500,000       68,773      13.75   36,990      7.40    3,411       0.68
  --------------- ------------- ----------- ------- ----------- ------- ----------- -------

  ขั้นตอนการผลิต

กระบวนการผลิตเริ่มจากนำวัตถุดิบ (เหล็กแผ่นม้วน)
ชนิดเคลือบสีหรือไม่เคลือบสีตามที่ลูกค้าต้องการมาทำการคลี่ให้เป็นแผ่น (Uncoil) นำมาป้อน
(Feed Coil) เข้าเครื่องรีดลอน (Rollform)
เพื่อรีดให้ได้รูปลอนและขนาดความยาวและจำนวนแผ่นตามที่ได้รับคำสั่ง
แผ่นงานที่ได้จากการรีดแต่ละแผ่นจะถูกตัด (Cutting) โดยใบตัดรูปลอน
โดยแผ่นหลังคาแต่ละแผ่นจะได้รับการตรวจสอบขนาดและความยาวให้ตรงตามที่ลูกค้าต้องการ
ซึ่งกระบวนการผลิตดังกล่าวใช้ระยะเวลาประมาณ 1 วัน
และจะได้รับการตรวจสอบคุณภาพทุกขั้นตอนตั้งแต่วัตถุดิบจนถึงผลิตภัณฑ์สำเร็จตามมาตรฐาน ISO
9001: 2000

สินค้าส่วนใหญ่ของบริษัทผลิตตามคำสั่ง (Made-to-order)
โดยไม่มีข้อจำกัดในด้านความยาวของสินค้า
เนื่องจากรถบรรทุกขนาดใหญ่สามารถเข้ามารับสินค้าในโรงงานได้โดยตรง
นอกจากนั้นยังสามารถให้บริการผลิต ณ
สถานที่ติดตั้งของลูกค้าได้ในกรณีที่ลูกค้าต้องการแผ่นหลังคาที่มีความยาวเกินกว่าที่จะสามารถขนส่งได้
จากประสบการณ์ในการดำเนินธุรกิจมากว่า 10 ปี
ทำให้บริษัทมีความพร้อมในด้านของบุคลากรและมีความชำนาญในการผลิต
โดยผลิตภัณฑ์ได้รับการรับประกันในด้านของคุณภาพของสี และการเกิดสนิมเป็นเวลา 5-30 ปี
แล้วแต่ชนิดของชั้นเคลือบ โดยออกเป็นใบรับประกันคุณภาพจากบริษัท บลูสโคป สตีล (ประเทศไทย)
จำกัด ซึ่งเป็นผู้จัดจำหน่ายวัตถุดิบให้กับบริษัท และได้รับการรับรองมาตรฐานสากล Australian
Standard AS 1397-2001

การบริหารงานติดตั้งโครงการ

นอกจากการผลิตแล้ว
การติดตั้งโครงการเป็นส่วนสำคัญอีกส่วนหนึ่งที่ทำให้การให้บริการของบริษัทเกิดความครบวงจร
ดังนั้นการบริหารงานติดตั้งจึงมีความสำคัญมากในการดำเนินธุรกิจเนื่องจากเป็นปัจจัยหลักที่ทำให้ต้นทุนการดำเนินโครงการเป็นไปตามงบประมาณที่กำหนดไว้
บริษัทซึ่งมีแผนจะขยายสัดส่วนการขายพร้อมติดตั้งให้มากขึ้นในอนาคตและตระหนักดีถึงความจำเป็นของการควบคุมงานติดตั้ง
จึงได้จัดวางระบบการบริหารงานติดตั้งโครงการดังนี้

1. การสรรหาผู้รับเหมาช่วง บริษัทมิได้มีทีมงานติดตั้งเป็นของตนเอง
แต่ใช้วิธีการว่าจ้างผู้รับเหมาช่วงในการติดตั้งงานทั้งหมดเช่นเดียวกับบริษัทอื่นๆที่ดำเนินธุรกิจแบบเดียวกัน
เช่น บลูสโคป ไลสาจท์ เป็นต้น ซึ่งทำให้ควบคุมต้นทุนโครงการได้ดีกว่าการว่าจ้างพนักงานประจำ
บริษัทคัดเลือกผู้รับเหมาช่วงโดยพิจารณาจากผลงานที่ผ่านมา ฐานะการเงิน จำนวนคนงาน
คุณภาพงาน และศักยภาพในการติดตั้ง ณ 31 ธันวาคม 2551
บริษัทมีผู้รับเหมาช่วงที่ผ่านการประเมินและคัดเลือกแล้วทั้งหมด 15 ราย
ซึ่งส่วนใหญ่ดำเนินธุรกิจกับบริษัทมาเป็นระยะเวลา 5 ปีขึ้นไป โดยในจำนวนนี้มี 5
รายที่ผ่านการคัดเลือกให้เป็นผู้รับเหมาช่วงของ บลูสโคป ไลสาจท์ ด้วยเช่นกัน
ซึ่งแสดงถึงมาตรฐานที่เท่าเทียมกันทั้งในด้านคุณภาพของวัตถุดิบและคุณภาพการติดตั้งระหว่างบริษัท
และ บลูสโคป ไลสาจท์ ทั้งนี้บริษัทมีนโยบายสรรหาผู้รับเหมาช่วงเพิ่มเติมอย่างต่อเนื่อง
โดยเฉพาะผู้รับเหมาช่วงที่มีศักยภาพในการรับงานขนาดใหญ่
สอดคล้องกับนโยบายบริษัทในการเพิ่มสัดส่วนการขายพร้อมติดตั้ง

2. การจัดสรรงานให้กับผู้รับเหมาช่วง เมื่อได้รับงานติดตั้งโครงการ
บริษัทจะพิจารณาขนาดของงานเทียบกับจำนวนคนงานของผู้รับเหมาช่วงแต่ละราย
และเลือกว่าจ้างผู้รับเหมาช่วงที่มีศักยภาพที่จะรับงานได้
โดยกระจายงานให้ผู้รับเหมาช่วงแต่ละรายอย่างเหมาะสม ไม่พึ่งพิงรายใดรายหนึ่ง
ซึ่งในจำนวนผู้รับเหมาช่วงทั้งหมด มี 9 รายที่สามารถรับงานติดตั้งขนาดใหญ่ พื้นที่หลังคาประมาณ
5,000 ตารางเมตรขึ้นไป และมีผู้รับเหมาช่วงซึ่งมีความชำนาญในการติดตั้งงานขนาดกลาง จำนวน
6 ราย พื้นที่หลังคาประมาณ 1,500 – 5,000 ตารางเมตร
ซึ่งเป็นขนาดของงานส่วนใหญ่ของบริษัท
ทำให้บริษัทสามารถการคัดเลือกผู้รับเหมาช่วงให้เหมาะสมกับงานที่ได้รับ
และกรณีที่มีงานขนาดใหญ่พร้อมกันหลายๆ โครงการ บริษัทสามารถให้ผู้รับเหมาช่วงขนาดกลาง 2-3
รายรับงานร่วมกันได้ ดังนั้นจึงไม่เคยเกิดปัญหาการขาดแคลนผู้รับเหมาช่วงในการติดตั้งงาน

3. การควบคุมคุณภาพการติดตั้ง
งานติดตั้งทุกงานจะได้รับการควบคุมคุณภาพจากเจ้าหน้าที่ฝ่ายวิศวกรรมของบริษัท (Site
Supervisor)
และมีการประเมินผลงานโดยรวมหลังเสร็จสิ้นโครงการร่วมกับเจ้าของโครงการเพื่อให้มั่นใจถึงคุณภาพการติดตั้ง
โดยผู้รับเหมาช่วงมีการรับประกันผลงานหลังการส่งมอบเป็นระยะเวลา 1 ปี

4. การควบคุมระยะเวลาติดตั้งให้เป็นไปตามที่กำหนด
บริษัทกำหนดให้ผู้รับเหมาช่วงทุกรายรายงานความคืบหน้าของงานทุกๆ 15 วัน
ซึ่งทำให้บริษัทสามารถแก้ไขได้ทันท่วงทีหากการติดตั้งล่าช้ากว่าแผนที่วางไว้
อย่างไรก็ตามหากความล่าช้าเกิดจากความผิดพลาดโดยตรงของผู้รับเหมาช่วง
ผู้รับเหมาช่วงจะเป็นผู้รับผิดชอบค่าเสียหายที่เกิดขึ้นทั้งหมด

สรุปสัญญาในการว่าจ้างติดตั้งงาน

บริษัทมีการว่าจ้างผู้รับเหมาช่วงในการติดตั้งผลิตภัณฑ์ที่บริษัทจัดจำหน่าย
โดยในปัจจุบันมีผู้รับเหมาช่วงที่ได้รับการขึ้นทะเบียนแล้วจำนวน 17 ราย
ในจำนวนนี้ได้มีการลงนามในสัญญาหลักในการว่าจ้างผู้รับเหมาช่วงแล้วทั้งหมด สาระสำคัญของสัญญา
สามารถสรุปได้ดังนี้

ข้อมูลเบื้องต้นของสัญญา: สัญญาหลัก-ว่าจ้างและรับจ้าง
จัดทำขึ้นระหว่างบริษัทและผู้รับเหมาช่วงที่รับงานติดตั้งผลิตภัณฑ์ของบริษัท
มีผลบังคับใช้ต่องานทั้งหมดที่บริษัทว่าจ้างผู้รับเหมาช่วงตลอดอายุของสัญญา

ระยะเวลาตามสัญญา: 1 กรกฎาคม 2551 ถึง 30 มิถุนายน 2553
ทั้งนี้บริษัทมีสิทธิที่จะยุติสัญญาได้โดยแจ้งให้คู่สัญญาทราบล่วงหน้าอย่างน้อย 90 วัน

เงื่อนไขตามสัญญา: - บริษัทจะชำระเงินให้แก่ผู้รับเหมาช่วงตามราคาที่ตกลงกันไว้
โดยบริษัทจะไม่รับภาระค่าใช้จ่ายใดๆ อีก ไม่ว่าจะเป็นค่าแรงงานที่เพิ่มขึ้น หรือค่าชดเชยใดๆ

-   ผู้รับเหมาช่วงจะต้องจัดหาคนงาน เครื่องมือเครื่องใช้ โดยค่าใช้จ่ายของผู้รับเหมาช่วงเอง

-   ผู้รับเหมาช่วงต้องสรุปใบส่งมอบงานซึ่งรายงานถึงความคืบหน้าของงานให้บริษัทภายในวันที่ 5
    และ 20 ของเดือน

-   บริษัทมีสิทธิที่จะเปลี่ยนแปลงหรือสลับเปลี่ยนงานตามสัญญาได้ทุกเวลา
    โดยจะทำเป็นหนังสือแจ้งให้ผู้รับเหมาช่วงทราบ

-   ในกรณีที่ผู้รับเหมาช่วงทำงานเสร็จเกินระยะเวลาที่กำหนด
    จะต้องชำระค่าเสียหายอันเกิดจากความล่าช้าดังกล่าว
    รวมทั้งรายงานสาเหตุของความล่าช้าให้กับบริษัททราบ
    นอกจากนั้นผู้รับเหมาช่วงต้องชำระค่าเสียหายให้แก่บริษัทร้อยละ 0.3 ต่อวัน ทุกๆ
    วันนับจากวันที่ครบกำหนดเวลาจนกว่าจะสามารถส่งมอบงานได้

-   ผู้รับเหมาช่วงจะรับผิดชอบต่อความบกพร่องเสียหายของงานที่ส่งมอบแล้วเป็นระยะเวลา 12
    เดือนนับจากวันส่งมอบ
    โดยจัดการซ่อมแซมภายในระยะเวลารับประกันด้วยค่าใช้จ่ายของผู้รับเหมาช่วงเอง

-   บริษัทหักเงินประกันผลงาน 5% จากผลงานที่เบิก และจะคืนเงินประกันหลังจากงานสิ้นสุดแล้ว
    1 ปี

3.4.3 ผลกระทบต่อสิ่งแวดล้อม

- ไม่มี –